Saksnummer 23/18119

**Høringsuttalelse - Driftstilskudd (nasjonal grunnstøtte) til frivillige rusmiddelpolitiske organisasjoner**

Det vises til høring på Helsedirektoratets hjemmesider, også sendt de som tidligere har søkt tilskudd via ordningen, med forslag til endringer i regelverket for tilskuddsordningen *Driftstilskudd (nasjonal grunnstøtte) til rusmiddelpolitiske organisasjoner (kapittel 714 post 70)*. Kommunalt alkoholfaglig saksbehandlerforum (foreningen KAS) er en interesseorganisasjon/forening for kommunalt ansatte som jobber med saksbehandling etter alkohol-, tobakk- og/eller serveringsloven. Foreningen representerer 176 medlemmer fordelt på 129 kommuner over hele landet pluss noen medlemmer fra KORUS og Helsedirektoratet. Foreningen er et nettverk bestående av saksbehandlere som bidrar til å styrke det faglige arbeidet rundt om i kommunene med forvaltningen av alkohol-, tobakk- og/eller serveringsloven. På vegne av *Kommunalt alkoholfaglig saksbehandlerforum* oversendes med dette følgende merknader til høringsforslaget.

**Til punkt 1 om Mål og målgruppe for ordningen;**

KAS (tidligere FKAS; Foreningen for kommunalt ansatte som jobber med alkohol- og serveringsloven, siden endret til KAS for å forenkle navnet) ble stiftet 07.04.2014. Foreningen ble stiftet for å skape et nettverk for saksbehandlere som jobber med alkohol- og serveringsloven, og siden tobakksloven.

Mange saksbehandlere sitter alene i sine kommuner med dette fagfeltet, og har kanskje heller ikke dette som sin primær-/eneste oppgave. Likevel skal det gjøres til dels kompliserte vurderinger rundt forhold som; vandel, eierforhold, bevisvurderinger knyttet til brudd ved kontroller, sedvane/presedens i enkeltsaker mv. Ofte har saksbehandlere i liten grad mulighet til å drøfte med andre eller få veiledning i egen kommune. En av de viktigste målsettingene med foreningen har vært å skape en arena for saksbehandlere på feltet hvor man kan drøfte med saksbehandlere i andre kommuner (Chat forum på foreningens nettside), og hvor man kan dele fagstoff som dommer, uttalelser fra statsforvalter, kursinvitasjoner mv. Mange opplever det som utfordrende å få veiledning fra statsforvalter i sine fylker, og opplever dels at statsforvalter også mangler kompetanse i de mer kompliserte sakene. Dette underbygges av at ansatte hos statsforvalter og også i KORUS-ene har tatt kontakt med foreningen og anmodet om å få bli medlemmer. KAS fyller på denne måten et kompetanse hull, og er en viktig arena for kompetanseheving for de som jobber med fagfeltet.

Gjennom å styrke saksbehandlerne på fagfeltet og derigjennom heve kompetansen hos de som jobber etter alkohol-, tobakk- og/eller serveringsloven mener KAS at foreningen bidrar til en bedre forvaltning av lovverket og en større måloppnåelse. Eksempelvis er alkohollovens formål «…*å begrense i størst mulig utstrekning de samfunnsmessige og individuelle skader som alkoholbruk kan innebære. Som et ledd i dette sikter loven på å begrense forbruket av alkoholholdige drikkevarer*». Ved å trygge saksbehandlerne i sine vurderinger så får vi en tydeligere og mer forutsigbar bevillingsmyndighet og dermed bedre forvaltning av lovverket. Vi mener at dette styrker evnen til å oppnå lovens formål – og dermed også tilskuddsordningens formål om å redusere forbruk og skader forårsaket av rusmidler.

**Tildelingskriterier og tilskuddsberegning**

Det ligger i tildelingskriteriene en forutsetning om at søkeren er en forening med lokallag. Vi mener at det kan bli et litt for snevert kriterium. Det er ikke naturlig for vår forening å etablere lokallag.

Medlemskap i KAS er personlig. Alle som bidrar i KAS (styret og andre/enkeltsaksbehandlere) gjør dette ulønnet og på frivillig basis. Målet er å oppnå større grad av trygghet og høyere kompetanse hos saksbehandlerne på feltet. På denne måten kan saksbehandlerne styrke rollen som bevillingsmyndighet og i større grad møte serveringsbransjen på en mer enhetlig måte, og veilede dem i forståelsen av lovverket. Slik er foreningens virksomhet til dels også andreorientert, jf. pkt. 64 i høringsutkastet (jf. også pkt. 62).

Ved å definere målgruppen for ordningen for strengt, mener KAS at man potensielt utelater en ideell forening som utgjør et viktig bidrag på alkohol-, tobakk- og/eller serveringsfeltet fra å søke på ordningen.

Mvh styret i foreningen KAS ved styreleder Dick Ekeroth